b'\n_START_ARTICLE_\nLeiborist\xc5\xb3 partija\n_START_SECTION_\nPirmosios kovos\n_START_PARAGRAPH_\nJau 1901 partija priskai\xc4\x8diavo per milijon\xc4\x85 nari\xc5\xb3, nes partijos nariu gal\xc4\x97jo b\xc5\xabti tik profs\xc4\x85jungietis. 1906 rinkimuose \xc4\xaf Bendruomeni\xc5\xb3 r\xc5\xabmus gavo 54 vietas. 1916 D\xc5\xbeord\xc5\xbeas Bernsas ir Arturas Hendersonas dalyvavo Vyriausyb\xc4\x97je._NEWLINE_1918 m. priimti pirmieji organizaciniai dokumentai \xe2\x80\x93 \xc4\xafstatai ir programa \xe2\x80\x9eLeiboristai ir naujoji socialin\xc4\x97 tvarka\xe2\x80\x9c, numa\xc4\x8diusi pramon\xc4\x97s ir \xc5\xbeem\xc4\x97s \xc5\xabkio nacionalizavim\xc4\x85, progresinius mokes\xc4\x8dius, teising\xc4\x85 paskirstym\xc4\x85._NEWLINE_1924 ir 1929-1931 m. LP lyderis R. Makdonaldas suformavo vienpartinius kabinetus, ta\xc4\x8diau nesugeb\xc4\x97jo \xc4\xafgyvendinti savo socialini\xc5\xb3 ekonomini\xc5\xb3 \xc4\xafsipareigojim\xc5\xb3._NEWLINE_1928 m. programoje \xe2\x80\x9eLeiboristai ir tauta\xe2\x80\x9c de\xc5\xa1inesn\xc4\x97 partijos dalis su F. Snuodenu priekyje sugeb\xc4\x97jo \xc4\xaftvirtinti darbo ir kapitalo bendradarbiavimo princip\xc4\x85, ta\xc4\x8diau 1931 m., reikalaudami, kad tuometin\xc4\x97 LP vyriausyb\xc4\x97 vykdyt\xc5\xb3 grie\xc5\xbetesn\xc4\x99 politik\xc4\x85 prie\xc5\xa1 dirban\xc4\x8diuosius, paliko partij\xc4\x85 ir \xc4\xafk\xc5\xabr\xc4\x97 Nacionalleiborist\xc5\xb3 partij\xc4\x85, jos vienu lyderi\xc5\xb3 tap\xc4\x99s R. Makdonaldas v\xc4\x97l tapo koalicin\xc4\x97s vyriausyb\xc4\x97s vadovu. 1932 m. i\xc5\xa1 LP i\xc5\xa1\xc4\x97jo Nepriklausomoji darbinink\xc5\xb3 partija.\n_START_SECTION_\nDid\xc5\xbeioji s\xc4\x97km\xc4\x97\n_START_PARAGRAPH_\n1945 m. rinkimuose leiboristai gavo 47,8\xc2\xa0% bals\xc5\xb3 ir absoliu\xc4\x8di\xc4\x85 daugum\xc4\x85 parlamente. Buvo sudaryta vienpartin\xc4\x97 K. Etlio vyriausyb\xc4\x97, o ruden\xc4\xaf priimta nauja programa \xe2\x80\x9eVeidu \xc4\xaf ateit\xc4\xaf\xe2\x80\x9c, kurioje numatyta Britanijoje sukurti socialistin\xc4\x99 visuomen\xc4\x99 ir \xc5\xbeymiai pagerinti gyvenimo lyg\xc4\xaf. Buvo nacionalizuota anglies, duj\xc5\xb3, elektros, metalurgijos pramon\xc4\x97, gele\xc5\xbeinkeliai, avialinijos, bankas. I\xc5\xa1 viso valstyb\xc4\x97 per\xc4\x97m\xc4\x97 penktadal\xc4\xaf gamybin\xc4\x97s galios. Buvo \xc4\xafkurtas Nacionalinis draudimo fondas, \xc4\xaf kur\xc4\xaf tre\xc4\x8ddal\xc4\xaf l\xc4\x97\xc5\xa1\xc5\xb3 mok\xc4\x97jo dirbantieji, o du tre\xc4\x8ddalius valstyb\xc4\x97 ir darbdaviai._NEWLINE_1948 m. sukurta nacionalin\xc4\x97 sveikatos apsaugos sistema, valstyb\xc4\x97 per\xc4\x97m\xc4\x97 visas ligonines ir \xc4\xafved\xc4\x97 nemokam\xc4\x85 gydym\xc4\x85. 1951 buvo panaikintas karo metais \xc4\xafvestas streik\xc5\xb3 draudimas, \xc4\xafvestas tre\xc4\x8di\xc5\xb3j\xc5\xb3 teismas darbo konfliktams spr\xc4\x99sti. Valdant leiboristams, Britanija \xc4\xafstojo \xc4\xaf NATO, dalyvavo kuriant Bendr\xc4\x85j\xc4\x85 rink\xc4\x85._NEWLINE_1951-1963 m. leiboristai buvo opozicijoje, nors gaudavo 43-48\xc2\xa0% bals\xc5\xb3. 1958 m. LP inicijavo branduolini\xc5\xb3 bandym\xc5\xb3 nutraukim\xc4\x85. 1964-1970 m. H. Vilsonas v\xc4\x97l sudar\xc4\x97 vienpartin\xc4\x99 vyriausyb\xc4\x99 \xe2\x80\x93 LP 1964 m. gavo 44,1, 1966m. -47,9\xc2\xa0% bals\xc5\xb3. Buvo modernizuota socialinio apr\xc5\xabpinimo sistema, padidintos pensijos, pagerintas medicininis aptarnavimas, nustatyta maksimali but\xc5\xb3 nuomos kaina, pagerintos mokytoj\xc5\xb3 darbo s\xc4\x85lygos. 1969 m. nuo 21 iki 18 m. suma\xc5\xbeintas rinkim\xc5\xb3 am\xc5\xbeiaus cenzas. \xc4\xaekurta pramon\xc4\x97s reorganizavimo korporacija r\xc5\xabpinosi ekonomikos pagyvinimu. Ta\xc4\x8diau 1966 m. buvo u\xc5\xbe\xc5\xa1aldytas atlyginim\xc5\xb3 augimas, 1967 m. teko devalvuoti svar\xc4\x85, buvo priimta eil\xc4\x97 antiprofs\xc4\x85jungini\xc5\xb3 priemoni\xc5\xb3, tod\xc4\x97l prasid\xc4\x97jo trintis partijoje.\n_START_SECTION_\nS\xc4\x97km\xc4\x97s ir nes\xc4\x97km\xc4\x97s\n_START_PARAGRAPH_\n1970 m. LP gavo tik 43\xc2\xa0% bals\xc5\xb3 ir prarado 76 vietas parlamente. Tai sustiprino partijoje kairi\xc4\x85sias pozicijas. 1971 \xe2\x80\x93 1972 m. Kairi\xc5\xb3j\xc5\xb3 radikal\xc5\xb3 populist\xc5\xb3 lyderis Tonis Benas buvo net Leiborist\xc5\xb3 partijos pirmininkas._NEWLINE_1973 m. \xe2\x80\x9eLeiborist\xc5\xb3 program\xc4\x85 Did\xc5\xbeiajai Britanijai\xe2\x80\x9c galima vadinti radikaliausiu dokumentu partijos istorijoje. Buvo numatyti papildomi mokes\xc4\x8diai turtingiausiems ir parama neturtingiems, plati but\xc5\xb3 statybos programa, valstybin\xc4\x97 visos pramon\xc4\x97s kontrol\xc4\x97. Tai leido LP 1974 m. dviejuose rinkimuose gauti 37,1 ir 39,2\xc2\xa0% bals\xc5\xb3 ir sudaryti 1974-1976 m. H. Vilsono, 1976\xe2\x80\x931979 m. D. Kallageno vyriausybes._NEWLINE_Ta\xc4\x8diau \xc5\xa1is laikotarpis sutapo su ekonomikos krize, tod\xc4\x97l, reikalaujant Tarptautiniam valiutos fondui, teko atsisakyti daugelio program\xc5\xb3, nebuvo efektyvus bandymas apriboti monopolijas, apmokestinti turtinguosius. 1979 m. gavusi tik 36,9\xc2\xa0% bals\xc5\xb3, LP iki 1997 m. tur\xc4\x97jo likti opozicijoje._NEWLINE_1980 m. buvo panaikinta kolektyvin\xc4\x97 naryst\xc4\x97, \xc4\xafvesti partijos lyderio rinkimai, pakeista parlamentin\xc4\x97 frakcija. Tai nepatiko de\xc5\xa1iniesiems D. Ovenui, \xc5\xa0. Viljamsui, R. D\xc5\xbeenkinsonui, kurie 1981 m. \xc4\xafk\xc5\xabr\xc4\x97 Did\xc5\xbeiosios Britanijos socialdemokrat\xc5\xb3 partij\xc4\x85, o 1989 m. susijung\xc4\x99 su liberalais, sudar\xc4\x97 Socialliberal\xc5\xb3 demokrat\xc5\xb3 partij\xc4\x85. Tai i\xc5\xa1 LP at\xc4\x97m\xc4\x97 apie de\xc5\xa1imtadal\xc4\xaf rink\xc4\x97j\xc5\xb3 1983 ir 1987 m. rinkimuose. Pastaruosiuose LP gavo 30,9\xc2\xa0% bals\xc5\xb3 ir 229 vietas Bendruomeni\xc5\xb3 r\xc5\xabmuose._NEWLINE_1988 m. LP tur\xc4\x97jo 266 000 individuali\xc5\xb3 ir 5,2 mln. kolektyvini\xc5\xb3 nari\xc5\xb3.\n_START_SECTION_\nNaujoji kryptis\n_START_PARAGRAPH_\nPartijos lyderiu tapus N. Kinnokui buvo atsisakyta valstybinio sektoriaus pl\xc4\x97tros, suderinti santykiai su profs\xc4\x85jungomis. Dar geresni santykiai su rink\xc4\x97jais u\xc5\xbesimezg\xc4\x97, 1993 m. partijos lyderiu tapus D\xc5\xbe. Smitui. Tiesa, partijos suva\xc5\xbeiavime, balsuojant u\xc5\xbe jo pasi\xc5\xablyt\xc4\x85 princip\xc4\x85 \xe2\x80\x9evienas narys, vienas balsas\xe2\x80\x9c, kuriuo buvo suvar\xc5\xbeytos profs\xc4\x85jung\xc5\xb3 teis\xc4\x97s renkant partijos lyderius, tik susilaikius kai kurioms profs\xc4\x85jungoms, jam pavyko surinkti b\xc5\xabtinus 47,5\xc2\xa0% bals\xc5\xb3, 3\xc2\xa0% daugiau, negu tradicionalistai._NEWLINE_D\xc5\xbe Smito populiarumas beveik garantavo partijos pergal\xc4\x99 rinkimuose, ta\xc4\x8diau jis netrukus mir\xc4\x97, o jo prad\xc4\x97tus darbus t\xc4\x99s\xc4\x97 populiarus jaunas politikas Tonis Bleiras, i\xc5\xa1k\xc4\x97l\xc4\x99s lozung\xc4\x85 \xe2\x80\x9eNew Labour, New Life for Britain\xe2\x80\x9c ir 1997 m. atved\xc4\x99s LP \xc4\xaf pergal\xc4\x99. Tuose rinkimuose leiborist\xc5\xb3 s\xc4\x85ra\xc5\xa1e \xc4\xaf parlament\xc4\x85 buvo i\xc5\xa1rinkta 101 moteris._NEWLINE_2001 m. T. Blairas pakartojo pergal\xc4\x99 \xe2\x80\x93 LP gavo 167 viet\xc5\xb3 persvar\xc4\x85 parlamente. 2002 brit\xc5\xb3 socialdemokratai pasi\xc5\xabl\xc4\x97 id\xc4\x97j\xc4\x85 sukurti E-partij\xc4\x85, t. y. palengvinti ir suvisuotinti visus balsavimus, sprend\xc5\xbeiant partijos reikalus ir jos \xc4\xafgyvendinamus projektus.\n_START_SECTION_\nStrukt\xc5\xabra\n_START_PARAGRAPH_\nOrganizuota pagal parlamento rinkim\xc5\xb3 apygardas \xe2\x80\x93 j\xc5\xb3 635._NEWLINE_Auk\xc5\xa1\xc4\x8diausias organas kasmetin\xc4\x97 konferencija, kurioje renkama dalis Nacionalinio vykdomojo komiteto-25 nariai, kiti atstovauja jaunimo ir kitokioms organizacijoms._NEWLINE_Partijos lyder\xc4\xaf iki 1993 rinko rinkik\xc5\xb3 kolegija, sudaroma i\xc5\xa1 vietini\xc5\xb3 partini\xc5\xb3 organizacij\xc5\xb3, profs\xc4\x85jung\xc5\xb3, parlamento frakcijos atstov\xc5\xb3. Kandidatus \xc4\xaf Did\xc5\xbeiosios Britanijos parlament\xc4\x85 ir kra\xc5\xa1t\xc5\xb3 parlamentus renka pa\xc4\x8dios vietin\xc4\x97s organizacijos._NEWLINE_Nuolat sudaromas \xe2\x80\x9e\xc5\xa1e\xc5\xa1\xc4\x97linis kabinetas\xe2\x80\x9c, taip pat ir savivaldyb\xc4\x97se, kuriose LP yra opozicijoje._NEWLINE_LP priklauso savaitra\xc5\xa1tis \xe2\x80\x9eLabour Weekly\xe2\x80\x9c, m\xc4\x97nra\xc5\xa1tis \xe2\x80\x9eNew socialist\xe2\x80\x9c. Be to, partija naudojasi profs\xc4\x85jung\xc5\xb3 spauda._NEWLINE_Socialist\xc5\xb3 Internacionalo nar\xc4\x97 nuo 1951 m.'